चोटिल उमेश यादव की जगह मिथुन खेलेंगे बचे वनडे में  
भारतीय तेज गेंदबाज उमेश यादव अंगुली में चोट के कारण इंग्लैंड के खिलाफ पांच मैचों की शृंखला के बचे हुए दोनों मैचों में नहीं खेल पाएंगे।
भारतीय तेज गेंदबाज उमेश यादव अंगुली में चोट के कारण इंग्लैंड के खिलाफ पांच मैचों की शृंखला के बचे हुए दोनों मैचों में नहीं खेल पाएंगे। उन्हें मोहाली में गुरुवार को तीसरे वनडे के दौरान यह चोट लगी थी। बीसीसीआई ने यादव की जगह कर्नाटक के तेज गेंदबाज अभिमन्यु मिथुन को शामिल किया है, जो पहले भारत की ओर से दो वनडे खेल चुके हैं।  भारत ने तीसरा वनडे पांच विकेट से जीतकर पांच मैचों की शृंखला में 3-0 की अजेय बढ़त बना ली। भारतीय टीम अब चौथे वनडे में रविवार को मुंबई में इंग्लैंड से भिड़ेगी। अंतिम मैच 25 अक्टूबर को कोलकाता में खेला जाएगा।  बीसीसीआई के सचिव संजय जगदाले ने कहा कि उमेश यादव को इंग्लैंड के खिलाफ मोहाली वनडे में चोट लग गई थी और अब वह वनडे सीरीज के बचे हुए मैचों में नहीं खेल पाएंगे। अभिमन्यु मिथुन को उनकी जगह टीम में शामिल किया गया है। वह मुंबई में भारतीय टीम से जुड़ जाएंगे। विदर्भ के 23 वर्षीय यादव ने तीन मैचों में 153 रन देकर चार विकेट अपने नाम किए थे।